runetrust/blame-folketinget-dk huggingface dataset:
Stine Brix (EL), 2014-05-20:
Jeg er lidt rystet over, at Liberal Alliance er så konservative, når det kommer til det her punkt.
Det, som vi gør med det her forslag, er jo, at vi får cpr-registeret til fremover at afspejle den kønsidentitet, man har.
Der er fuldstændig overensstemmelse mellem den kønsidentitet, man har, og det cpr-nummer, man har.
Så siger Liberal Alliance: Vi vil ikke stille nogen hindringer op for, at man som individ kan leve det liv, man gerne vil.
Men det er jo præcis det, man kommer til.
Det er et dybfølt ønske blandt de transkønnede, at de får mulighed for at blive mødt som det køn, de føler sig som, og som de ofte også udtrykker sig som, altså ser ud som, når de møder de offentlige myndigheder.
Fatma Øktem (V), 2014-05-20:
Som jeg sagde i min ordførertale, er vi i Venstre enige med regeringen om, at det er på tide, vi gør op med de gamle krav om kastrering.
Men jeg kan se i arbejdsgruppens rapport, at der også bliver påpeget ulemper ved erklæringsmodellen: at der ikke er nogen form for lægefaglig vurdering, og at man dermed ikke kan opsnappe, om ønsket om det juridiske kønsskifte skyldes andre årsager end transseksualisme, f.eks. psykisk sygdom.
Mener ministeren ikke, at det hensyn bør tages til ansøgeren?
Margrethe Vestager (RV), 2014-05-20:
Jeg vil gerne sige tak til ordførerne for, at der i dag har været en reel debat i salen om lovforslaget.
Set fra min plads og med ørerne slået ud har sammenligningerne hverken med højde eller apartheid givet meget mening.
For lovforslaget er i virkeligheden meget enkelt.
Det går ud på at hjælpe en gruppe af mennesker til at leve det liv, de ønsker.
Længere er det sådan set ikke.
Med lovforslaget imødekommer vi et stort og mangeårigt ønske fra transkønnede mennesker.
Ikke alle, der oplever sig som transkønnede, har mulighed for eller ønske om at gennemføre et fysisk kønsskifte, for det er omfattende, og der kan være risiko forbundet med det.
Ikke desto mindre kan mennesker, som oplever sig som transkønnede, altså som tilhørende det andet køn, jo altså have et dybtfølt ønske om en juridisk anerkendelse af, at de tilhører det køn, som de identificerer sig med.
Man kan sige, at det her er et enkeltstående forslag, men det betyder ikke, at det ikke vil få store principielle effekter.
For mange af hverdagens situationer kan blive lettere og mere værdige for den enkelte, når der er overensstemmelse mellem personnummer og den enkeltes fysiske fremtræden ved f.eks. jobsamtaler, legitimering ved indkøb, deltagelse i valghandlinger osv. osv. Derfor synes jeg, det er ordentligt at sørge for gode vilkår for de mennesker, for som sagt går det i al sin enkelhed ud på at give folk mulighed for at leve det liv, som de ønsker.
Samtidig gør det også, at Danmark bliver ligeværdigt i forhold til den internationale udvikling, hvor lande, vi normalt sammenligner os med, ikke længere stiller krav om operative indgreb som betingelse for juridisk kønsskifte.
Jeg forstår godt behovet for at diskutere lovforslaget nærmere under udvalgsbehandlingen – det giver helt sig selv.
I forhold til diskussionen om vejledning vil jeg dog nævne, at der i sagens natur følger vejledning med.
For hvis man f.eks. skifter køn fra kvinde til mand, vil man blive vejledt om, at man ikke automatisk bliver indkaldt til kønsspecifikke screeningsundersøgelser som f.eks. mammografi.
Det er helt efter bogen om, hvordan sådan en vejledning skal foregå, og jeg glæder mig i sagens natur til den nærmere diskussion i forbindelse med udvalgsbehandlingen for at kunne svare på de spørgsmål, der måtte opstå.
Jeg synes, det ville være godt, hvis der kom et endnu større flertal for lovforslaget.
Det ville klæde Folketinget at række hånden ud til mennesker, der på den måde i højere grad vil få mulighed for at leve det liv, som de ønsker.
Charlotte Dyremose (KF), 2014-05-20:
Det, jeg gjorde, var, at jeg refererede til, at det synspunkt blev fremført på vores lukkede høring.
Jeg kan også referere til, at det er en bekymring, man har i Foreningen af Transkønnede i Danmark.
Så jeg konstaterer bare, at de mennesker, der selv gerne vil leve i fred og ro som transkønnede, har en bekymring, og den bekymring synes jeg faktisk at man skal tage alvorligt.
For der er jo ikke nogen tvivl om – og det er jo også det, de skriver på hjemmesiden – at det vil være et kæmpe tilbageslag for anerkendelsen af muligheden for at leve som transkønnet, hvis der pludselig kommer historier om nogen, der har misbrugt det her.
Margrethe Vestager (RV), 2014-05-20:
Altså, alting er jo en afvejning.
Jeg kender ganske få ting, som kun har positive effekter, og det er jo klart, at vi har afvejet, hvad det bedste så er at gøre.
Og fra regeringens side synes vi, det er det enkleste og det mest værdige og også det at tage den enkeltes valg alvorligt at sige: Jamen hvis man erklærer sig og har en refleksionsperiode, må det være alt nok.
Og risikoen for, at man dermed ikke kan hjælpe mennesker, som har en psykisk sygdom, i den her forbindelse, finder vi er meget, meget lille i forhold til de muligheder, der i øvrigt er for at hjælpe mennesker, som har en psykisk sygdom.
Charlotte Dyremose (KF), 2014-05-20:
Det synes vi er ganske, ganske fremragende.
Jeg må sige med hensyn til det der ord grotesk, at det groteske i den her situation jo ikke er, at der er nogle mennesker, der gerne vil leve som et andet køn.
Özlem Sara Cekic (SF), 2014-05-20:
Det her er faktisk lidt på grænsen til det groteske.
Ordføreren siger, at de ikke vil tvinge nogen til at blive kastreret, men sådan er lovgivningen i dag.
Jeg bliver alvorligt i tvivl om, om ordføreren har læst lovgivningen, som den er i dag.
Du skal kastreres for at få et andet cpr-nummer.
Der er ikke så meget frit valg, der er ikke så meget frihed over det, og derfor spørger jeg bare igen i forlængelse af det, hr. Flemming Møller Mortensen sagde: Hvilke tilbud vil man give til de mennesker, der gerne vil leve ud fra det køn, de føler sig som?
Charlotte Dyremose (KF), 2014-05-20:
Men det føler de jo kun ydmygende og stigmatiserende, fordi der er nogle, der ser det sådan.
Det er jo derfor jeg drager parallellen til, at det heller ikke var ydmygende og stigmatiserende at være sort under apartheid – det var det, fordi der var nogle hvide, der gjorde det ydmygende og stigmatiserende.
Og det var det, man gjorde op med, sådan at det ikke længere er tilfældet.
Özlem Sara Cekic (SF), 2014-05-20:
Det må man jo virkelig i den grad sige er et konservativt synspunkt – hatten af for det.
Jeg tror ikke, at vi når hinanden.
Jeg synes faktisk, at det her jo i den grad er en anerkendelse af en gruppe mennesker, hvis krop ikke passer til den måde, de opfatter sig selv på, og derfor synes jeg, at det er fantastisk, at det her lovforslag kommer.
Ordføreren nævner navneloven, men vi snakker om ændring af cpr-nummer.
Det er to forskellige ting.
Endnu en gang lyder det ikke, som om ordføreren har forstået lovgivningen, som den er i dag.
Fatma Øktem (V), 2014-05-20:
Der står i lovforslagets bemærkninger: »unødige hindringer«.
Vil ministeren ikke uddybe, hvad der menes med, at det er en unødig hindring, at man sætter en lægeerklæring eller et krav om en samtale med en lægefaglig person ind i lovgivningen?
Hvordan er det, at det er en unødig hindring?
Margrethe Vestager (RV), 2014-05-20:
Ordføreren kender forslaget, lige så godt som jeg gør, og derfor tænker jeg, at det er retorisk.
Forslaget går jo ud på, at man kan anmode om at få et andet køn, og efter en 6 måneders refleksionsperiode kan man få det andet køn.
Vi har vurderet, at det enten ikke vil forekomme, eller at der vil være forsvindende få, som vil ansøge om at få deres gamle køn tilbage.
Jeg må indrømme, at jeg slet ikke har fantasi til at forestille mig, at man kan få sådan en svingdørskønsidentitet, hvilket jeg synes ligger i spørgerens spørgsmål.
Så til det andet spørgsmål, nemlig spørgsmålet om screeningen.
Man vil selvfølgelig have adgang til de screeninger, som kan være nødvendige eller betingede af ens grundlæggende fysik.
Der vil ikke være den automatik forbundet med det, som kommer af, at man har et personnummer, som gør, at man kommer ud på den her måde.
Det var også det, jeg henviste til, nemlig at man vil blive vejledt om, hvad konsekvenserne så er af det.
For det har jo lige præcis konsekvenser.
Jeg mener, at cpr-systemet skal afspejle køn, og det er sådan set også lige præcis det, der er ideen her, nemlig at det kommer til at afspejle, hvilket køn folk faktisk mener at have.
Pia Adelsteen (DF), 2014-05-20:
Jeg har fire korte spørgsmål.
Jeg håber, at ministeren kan følge med.
Det plejer ministeren at kunne.
I forhold til forslaget hvor ofte kan man så skifte køn?
For det synes jeg ikke jeg kan se nogen steder.
Og så er der ministerens udtalelse om, at en kvinde, som får juridisk kønsskifte til at være en mand, ikke bliver indkaldt til mammografi.
Gælder det så også omvendt, altså at en mand, der får juridisk kønsskifte til at være kvinde og bliver 50 år – bliver vedkommende så indkaldt til mammografi?
Så vil jeg høre, om ministeren mener, at cpr-registeret skal laves om, så det ikke længere afspejler det biologiske køn?
Og det sidste, jeg gerne vil høre noget om, er: Mener ministeren, at den definition, vi har af køn, er objektiv?
Margrethe Vestager (RV), 2014-05-20:
Altså, jeg er ikke særlig moderne, det tror jeg ikke nogen vil beskylde mig for, eller progressiv eller noget som helst i den stil.
Men at sige, at fordi ens fysiske køn er på én måde, er man også det køn, er jeg uenig i.
Det, som ligger i Liberal Alliances tilgang til det her, er, at man er født med et køn og bundet til det køn, og det er jeg uenig i.
Det har jeg meget stor respekt for, og jeg vil gerne sørge for, at mennesker, som har det på den måde, også kan se sig afspejlet over for myndighederne på den måde.
Og man afspejler sig nu engang over for vores myndigheder via sit cpr-nummer.
Det gælder ved en valghandling, det gælder i en lang række forskellige sammenhænge.
Det synes jeg er helt almindelig, ligefrem respekt for det køn, den enkelte mener at have.
Joachim B. Olsen (LA), 2014-05-20:
Jamen man kan jo i dag føle sig som det, man har lyst til at føle sig som.
Det er der jo ikke nogen forhindringer for, og selvfølgelig skal der heller ikke være det.
Derfor er det her jo forsøget på at ændre en eller anden form for virkelighed, og jeg finder det meget svært, at man ikke kan se det absurde i det.
Margrethe Vestager (RV), 2014-05-20:
Jamen det er heldigvis sådan, at den type af situationer allerede opstår i dag, fordi det kan være svært for et menneske, som har et fysisk køn, men som har en kønsidentitet, der er det andet, at føle sig tilpas i et omklædningsrum med sit fysiske køn.
Men det finder man løsninger på, det har man fundet løsninger på, og det vil man fortsat finde løsninger på.
Jeg tror ikke, det er det, der skal være barrieren i det her forhold.
Så synes jeg, det bliver en lille smule fortænkt, i forhold til hvad virkeligheden er, for det, der er virkeligheden, er vel den virkelighed, hvor den enkelte siger: Jamen det her er min kønsidentitet.
Og hvis Liberal Alliance hænger sin modstand mod lovforslaget op på det fysiske køn, vil jeg også sige, at så er man meget, meget tæt på at ville insistere på det lægefaglige indgreb og hele den ting, som vi nu er ved at forlade, i sin virkelighedsopfattelse.
Det er nemlig fuldstændig virkelighed.
Joachim B. Olsen (LA), 2014-05-20:
Ministeren og jeg kommer jo i et eller andet omfang fra den samme sådan ideologiske baggrund, vi har et liberalt syn på tingene.
Men her adskiller vi os alligevel, for det er åbenbart sådan for den radikale, at når virkeligheden ikke er, som man gerne vil have den, så laver man den bare om sådan rent sprogligt.
Altså, det er jo forskellen på frihedsbegreberne her.
Den radikale accepterer ikke verden, som den er, men prøver at omdefinere den sprogligt, når det ikke kan lade sig gøre i praksis.
Det er jo det, der er forskellen her.
Her vil man så ændre juridisk.
På baggrund af nogle følelser vil man ændre noget juridisk.
Jeg synes, det er meget underligt, og det har ikke noget med frihed at gøre, som flere ordførere har sagt, ingenting.
Men jeg vil gerne spørge ind sådan rent praktisk.
Altså, det her skulle handle om diskrimination.
Skal den person, der føler sig som det modsatte køn, så også have mulighed for at gå ind i svømmehallen og i bad med det køn, man føler sig som, osv.?
Ellers er det vel også diskrimination.
Altså, det kan jo danne grobund for en lang række diskriminationssager, fordi folk har fået et juridisk stempel,
men det kan ikke leves ud i praksis.
Margrethe Vestager (RV), 2014-05-20:
Jamen det kommer af det meget enkle grundsyn, at vi ikke betragter det at være transkønnet og at ønske at skifte cpr-nummer som noget, der er en sygdom.
Forslaget er udtryk for en tillid til og en alvor i forhold til den enkeltes identitet, og det synes vi bør stå stærkt og uantastet.
Og det er måske det egentlige nybrud, nemlig den anerkendelse, der ligger i, at din kønsidentitet ikke er et spørgsmål om at være syg eller ikke være syg, men et spørgsmål om din egen identitet og dermed også din oplevelse af, hvem du er som menneske.
Flemming Møller Mortensen (S), 2014-05-20:
Her synes jeg bare ikke, at Det Konservative Folkeparti er særlig tolerant.
For det er jo præcis det, de transkønnede siger er et problem for dem, altså at de skal stå og legitimere sig med et cpr-nummer, som ikke svarer til den identitet, de har, og det føler de ydmygende, og det føler de stigmatiserende.
Og så spørger jeg Det Konservative Folkeparti: Hvilken hjælp er det, I vil give til de transkønnede?
Merete Riisager (LA), 2014-05-20:
Nu er der endnu en ordfører, som ikke har hørt efter, hvad jeg har sagt.
Vi er bestemt åbne for at diskutere, hvordan cpr-registeret er indrettet.
Det er ikke helligt for os.
Der er denne ordfører altså lidt for meget fra Fyn til at sige, at det giver nogen mening.
Özlem Sara Cekic (SF), 2014-05-20:
Men mener ordføreren så, at når man står i køen i lufthavnen og man ser ud som en kvinde, men man har et cpr-nummer, som viser det modsatte, så lever man det liv, man gerne vil, når man i den kø i den grad bliver konfronteret med, at man måske er en lille terrorist, at man måske er ude efter noget, og at man nu skal ind og lige vise, om man nu er rigtig, og at man skal stå og forklare det her?
Mener ordføreren, at det er at leve sit liv, præcis som man vil?
Det kunne jeg rigtig godt tænke mig at vide.
Hvad er det, der gør, at det her cpr-nummer åbenbart betyder så meget for Liberal Alliance, at de mener, at hele frihedsdiskussionen kan sættes til side i lige præcis det her tilfælde?
Merete Riisager (LA), 2014-05-20:
Det må de også gerne.
De må klæde sig, som de vil.
De må få foretaget de ændringer, de vil.
Ens krop er ens egen.
Det, som det her forslag udelukkende går på, er, hvorvidt man skal registrere kønnet som noget andet end det biologiske køn, og det mener vi ikke er hensigtsmæssigt.
Özlem Sara Cekic (SF), 2014-05-20:
Nu siger ordføreren, at Liberal Alliance ikke vil stille sig i vejen for, at folk kan leve deres liv, præcis som de vil, men det er det, de ikke kan.
Det er jo derfor, man lægger op til en ændring, der gør, at ens ydre faktisk også stemmer overens med det cpr-nummer, man har i hånden.
Så derfor forstår jeg det faktisk heller ikke, når Liberal Alliance i den grad kommer op på den høje hest og snakker om frihed og den enkeltes ret til at vælge.
Stine Brix (EL), 2014-05-20:
Ja, Liberal Alliance får virkelig roet sig ud på dybt vand her.
Hvis Liberal Alliance er så optaget af det enkelte individs frihed, vil jeg virkelig opfordre til, at man tager et møde med Institut for Menneskerettigheder, Amnesty International og LGBT Danmark og tager en snak om det her, stille og roligt, og så får afklaret, hvad det egentlig vil sige, når vi taler om juridisk kønsskifte.
Hvad vil det egentlig sige for de enkelte mennesker?
Hvad betyder det for deres liv, at vi som samfund imødekommer dem og siger: Ja, vi vil gerne lave cpr-registeret om, sådan at det afspejler kønsidentitet frem for det biologiske køn, man er født med?
Merete Riisager (LA), 2014-05-20:
Nu bruger Liberal Alliance ganske meget tid på rettigheder for forskellige minoriteter, herunder også transkønnede.
Når det gælder det her forslag, ser jeg det som Enhedslistens triumf, kan man sige, at de har fået de her queerteorier, som jeg jo også har læst, da jeg gik ude på KUA, til at blive regeringsvirkelighed.
Jeg er ikke sikker på, at det er nogen særlig god idé, hverken for de transkønnede eller for alle andre.
Fatma Øktem (V), 2014-05-20:
Som jeg sagde, vil vi meget gerne drøfte, hvad det kunne være.
Vi har ikke lagt os fast på nogen model.
En mulighed kunne være ens egen læge, der i forvejen kender en.
Med lovgivningen her lægger man jo også op til, at de ting, der kan være kønsbestemte på grund af ens cpr-nummer som mammografi, screening osv., også vil ændre sig, så det bliver på ens eget initiativ.
Det er noget af det, vi kan se som en mulighed, altså at man får en samtale, hvor det gennemgås, hvilke konsekvenser der bl.a. sundhedsfagligt kan være ved det.
Rasmus Horn Langhoff (S), 2014-05-20:
Det giver jo på en eller anden måde mere mening at høre de her ord fra en konservativ ordfører end fra en liberal ordfører, for det er jo i bund og grund konservative ord.
Som historiker må jeg bare afkræfte det.
Alt var ikke bedre i gamle dage.
Så det er ikke nødvendigvis et mål i sig selv at forhindre, at udviklingen går derudad.
Der er en ting, som jeg vil høre om Det Konservative Folkeparti tager alvorligt.
Går Det Konservative Folkeparti stadig væk ind for, at vi skal overholde de internationale regler, som gælder for Danmark?
Charlotte Dyremose (KF), 2014-05-20:
Jeg har indtryk af, at der formentlig har været lige så mange transkønnede i gamle dage som i dag.
Vi er bare blevet et mere tolerant samfund, og derfor kan man også få lov at leve i fred og ro – i hvert fald nogle steder – selv om man klæder sig anderledes, end det umiddelbart måtte forventes.
Som jeg også gav udtryk for, synes jeg, at det er ganske fint.
Angående spørgsmålet er sagen jo, at vi har et køn.
Det, vi vælger at gøre, er, at vi i vores cpr-register med ulige og lige cifre definerer det køn, vi fysisk har.
Jeg har meget, meget svært ved at se, at det skulle være diskrimination – det er objektive kriterier.
Flemming Møller Mortensen (S), 2014-05-20:
Mange tak til ordføreren.
»Et åbent, tolerant samfund« var dog lige nøjagtig stikordet til mig, for hvis der er noget, jeg synes, ordføreren giver udtryk for, så er det en konservativ konservering af de love, vi har, uden nogen som helst form for medmenneskelighed og hensyn i forhold til en lillebitte minoritet i vores samfund, som beder samfundet om hjælp.
Samfundet vil have, det skal kunne ses på et cpr-nummer –
nej, så ryster ordføreren på hovedet; og det er jo, fordi ordføreren vil have, at man skal gennemgå en kønsskifteoperation.
Det er der bare rigtig, rigtig mange af de transkønnede der ikke har lyst til, fordi det ikke er forbundet med seksualitet, men det er forbundet med deres kønsidentitet.
Og jeg mener virkelig, at der må være noget, De Konservative ikke har forstået i den her kompleksitet.
Charlotte Dyremose (KF), 2014-05-20:
Jeg er fuldstændig klar over, hvad retstilstanden er, og jeg ser det ikke sådan, at der stilles krav om det.
Jeg ser det sådan, at man objektivt set rent fysisk er et køn, og at det er det køn, der fremgår af det.
Hvis man så skifter køn, skal cpr-nummeret naturligvis skiftes.
Jeg ville heller ikke være indstillet på, at man fik en kønsskifteoperation uden at skifte cpr-nummer, fordi det objektive fysiske og cpr-nummeret bør passe sammen.
Den er jo ikke så meget længere.
Så handler det her jo også om, at vi skal være et åbent, tolerant samfund, hvor man ikke ser skævt til, at nogle mennesker har det på en anden måde, end de umiddelbart fremstår fysisk.
Og sådan er det.
Men det ændrer jo altså ikke på fysikken.
Stine Brix (EL), 2014-05-20:
Så kan jeg oplyse ordføreren om, at retstilstanden i dag er sådan, at man godt kan skifte cpr-nummer, selv om man er født med et andet biologisk køn, hvis man gennemgår en kastration.
Det er det, vi ønsker at gøre op med.
De Konservative svarer ikke på, om de synes det er et rimeligt krav.
Så det spørger jeg De Konservative om.
Synes De Konservative virkelig, at det er et rimeligt krav, at man for at kunne skifte noget så fredsommeligt som et cpr-nummer først skal gennemgå en kastration?
Det er det ene spørgsmål.
Det andet spørgsmål er: Kunne man ikke, hvis man brugte sin fantasi bare en lillebitte smule, forestille sig, at vi for fremtiden indrettede et cpr-nummersystem sådan, at det i stedet for at være i overensstemmelse med det biologiske køn, man har, er i fuld overensstemmelse med den kønsidentitet, man har?
Det er jo det, vi lægger op til i det her lovforslag.
Det er fuldstændig stringent.
Charlotte Dyremose (KF), 2014-05-20:
Vi stiller sådan set ikke krav om, at folk skal kastreres.
Vi ønsker at fastholde, at vi har et kønsbestemt cpr-nummer, og at det følger den objektive fysiske tilstand.
Det er altså fuldstændig, ligesom man ikke kan bede om at få skrevet i sit pas, at man er 1,82 m, selv om det kunne være rigtig dejligt at have modelhøjde.
Det er et fysisk objektivt kriterie, og det er sådan, det er.
Så er det for nogle mennesker rigtig, rigtig ærgerligt at være endt i den forkerte fysiske krop.
Og vi vil meget gerne bidrage til at give dem mulighed for at slippe ud af den, hvis det er det, de har behov for.
Men det ændrer altså ikke ved, at vi her taler om et objektivt kriterie.
Og vi har ingen problemer med at fastholde det.
Tværtimod synes vi, det er positivt, at vi kan fastholde, at vi er forskellige køn.
Vi ønsker ikke de der svenske
nu er vi sådan lidt intetkøn-agtige tilstande.
Stine Brix (EL), 2014-05-20:
Altså, ønsker De Konservative at opretholde den tilstand, der er i dag, hvor vi som samfund stiller krav til transpersoner, som ønsker sig noget så fredeligt som et andet cpr-nummer, om, at de skal kastreres først?
Er det det, der er budet fra De Konservative?
Charlotte Dyremose (KF), 2014-05-20:
Altså, vi finder det ganske væsentligt, at folk i et moderne samfund må leve, præcis som de vil, føle sig præcis som de vil, kalde sig præcis som de vil.
Det skal der være plads til.
Men vi har et personregister, som har nogle objektive kriterier.
De objektive kriterier mener jeg er ganske hensigtsmæssige.
Nu skal vi jo om lidt behandle noget med sundhedsloven.
Altså, det er forholdsvis nemt at indkalde til kønsbestemte sygdomschecks, når man har et sådant cpr-register.
Det mener vi faktisk er ganske hensigtsmæssigt at holde fast i.
Merete Riisager (LA), 2014-05-20:
Tak for det.
Det er dejligt at blive belært om friheden af Enhedslisten, som jo nu kun skriver »revolution« én gang i sit program, men ikke desto mindre ønsker at underlægge alle danskere nogle helt bestemte normer for, hvordan man indretter sig.
Altså, det her forslag handler om, at vi skal registrere et køn anderledes end det biologiske køn.
Det er udelukkende det, det her forslag går ud på.
Liberal Alliance stiller ikke hindringer i vejen for, at folk kan leve deres liv, præcis som de vil, men det med at beskrive et køn anderledes end som biologisk køn siger vi ikke ja til.
Tom Behnke (KF), 2014-05-20:
Ja, naturligvis.
Der er altså en lang række kriterier, der først skal være opfyldt, og derefter kan man så kigge på ansøgningen og vurdere, om de lever op til kravene.
Det var bare den ene ting, jeg synes skulle sættes på plads.
Det andet er, om ikke det er korrekt, at forudsætningen for, at de her børn var udrejst, da de fik afslag, var, at forældrene gav samtykke, for uden forældrenes samtykke kan man ikke få et udrejsedokument til det land, man skal rejse til, og derfor er børnene uden skyld i, at de stadig er her?